
RĪGAS DOME

Rātslaukums 1, Rīga, LV-1050, tālrunis 67012222, e-pasts: riga@riga.lv

LĒMUMS

Rīgā

	03.07.2024.
	Nr. RD-24-3767-lē

	
	(prot. Nr. 124, 44. §)


Par atlaides piemērošanu pašvaldības nodevas par pašvaldības infrastruktūras uzturēšanu un attīstību Rīgā aprēķinā objektam “Biroju ēkas būvniecība Roberta Hirša ielā 1, Rīgā”

Adresāts: SIA Hanza 14 (reģistrācijas Nr. 40203157541; adrese: Roberta Hirša iela 1, Rīga, LV-1045).

Rīgas valstspilsētas pašvaldībā 29.04.2024. ir saņemts SIA Hanza 14 (turpmāk arī – iesniedzēja) iesniegums (reģistrēts Rīgas valstspilsētas pašvaldības Pilsētas attīstības departamentā ar Nr. DA-24-17144-sd) ar lūgumu piešķirt atlaidi pašvaldības nodevas par pašvaldības infrastruktūras uzturēšanu un attīstību Rīgā (turpmāk – nodeva) aprēķinā objektam “Biroju ēkas būvniecība Roberta Hirša ielā 1, Rīgā”. 

Iesniedzēja norāda, ka divās atsevišķās kārtās realizē biroju ēku būvniecības projektu. Pirmo objekta kārtu (1. biroja ēku jeb A ēku) iesniedzēja ir nodevusi ekspluatācijā 29.07.2022., savukāt otro objekta kārtu (2. biroja ēku jeb B ēku) iesniedzēja ir nodevusi ekspluatācijā 26.04.2024. Rīgas valstspilsētas pašvaldības Pilsētas attīstības departaments ir aprēķinājis nodevu 330 520,83 euro apmērā. Iesniedzējai tika uzdots izbūvēt Roberta Hirša ielu (turpmāk – iela), lai nodrošinātu piekļuvi objektā iekļautajām ēkām, kā arī ar ielu saistītos maģistrālos lietus notekūdeņu kanalizācijas kolektorus (turpmāk – kolektors). Abus minētos priekšnoteikumus iesniedzēja ir izpildījusi pilnā apmērā. Iesniedzēja ir veikusi visus nodevas maksājumus par kopējo summu 264 416,67 euro jeb 80 % apmērā no kopējas aprēķinātās nodevas summas. Ieniedzēja, Pillar development, SIA un Pillar 23, SIA kā kopīgi būvniecības pasūtītāji un finansētāji ir realizējuši ielas un kolektora izbūvi iesniedzējas un Pillar 23, SIA kopīpašumā esošajā zemesgabalā (kadastra Nr. 01000180223) saskaņā ar būvprojektu “Objekta “Teritorijas New Hanza” infrastruktūras 3. kārtas izbūve. Roberta Hirša iela”. Iela un kolektors ir nodoti ekspluatācijā 28.10.2020.

Iesniedzējai ir tiesības kvalificēties atlaidei nodevas aprēķinā par tās izbūvēto ielu un kolektoru, jo ir izpildīti priekšnoteikumi atlaides piemērošanai. Iesniedzēja norāda, ka ielas un kolektora izbūves pamata apjomi ir šādi: 1) iela – kopējais garums 116 m; kopējā platība, kurā veikti darbi, – 3045,48 m2; brauktuves platība 1149,50 m2; ietvju platība 1148,48 m2; zālāju platība 748 m2; nomales platība 748 m2; 2) kolektors – trases kopgarums 1510,41 m; apakšzemes daļa 1510,41 m.

Neraugoties uz to, ka ielas un kolektora būvniecību realizēja iesniedzēja kopā ar  Pillar 23, SIA abu uzņēmumu kopīpašumā esošajā ielas nekustamajā īpašumā, kur iesniedzējai pieder 1241/2291 domājamā daļa, savukārt Pillar 23, SIA pieder 1050/2291 domājamās daļas, iesniedzēja saprot, ka tai ir tiesības kvalificēties pilnai nodevas atlaidei par ielas un kolektora izbūvi. 

Iepriekšminēto izpratni apstiprina Rīgas domes Pilsētas attīstības departamenta skaidrojums 07.06.2022. atbildē, proti, ka iela ir primāri paredzēta un kalpo iesniedzējas īstenotajai būvniecības iecerei, jo no tās ir paredzēta piebrauktuve projektā paredzētajām biroju ēkām. To noteicis arī Rīgas domes Satiksmes departaments objektam izdotajos tehniskajos noteikumos. Attiecīgi uz lēmuma par nodevas atlaides aprēķināšanu pieņemšanas brīdi būtu pamats aprēķināt nodevas atlaidi par jau izbūvēto infrastruktūras apjomu, neattiecinot veikto pilsētas infrastruktūras izbūvi uz turpmāko apbūvi saistībā ar ielas kopīpašnieku iespējamām nākotnes būvniecības iecerēm. Iepriekšminēto papildus apstiprina, ka izbūvētais ielas posms piegul visai iesniedzējas objekta nekustamā īpašuma robežai. Tādējādi nav pamata uzskatīt, ka uz iesniedzēju attiecas tikai daļa no izbūvētās infrastruktūras, jo no lietā minētajiem faktiskajiem apstākļiem konstatējams, ka attiecīgās ielas posms pilnā apmērā (nevis kādā tā daļā) ir nepieciešams tieši iesniedzējas objektam.

Ņemot vērā iepriekšminēto, iesniedzēja lūdz aprēķināt un piemērot nodevas atlaidi par ielas un kolektora izbūvi, pilnībā atceļot projektam aprēķinātās nodevas otro maksājumu un atmaksājot iesniedzējai samaksātās nodevas pirmā maksājuma daļu, kura pārsniedz kopējo aprēķinātās atlaides apjomu, iesniedzējai uz tās bankas kontu AS “SEB banka”: LV22UNLA0055003103218.

Atbilstoši Rīgas valstspilsētas pašvaldības rīcībā esošajiem dokumentiem un informācijai ir konstatēti šādi faktiskie apstākļi:

Saskaņā ar ierakstiem Rīgas pilsētas zemesgrāmatas nodalījumā Nr. 15331 iesniedzējai nostiprinātas īpašuma tiesības uz nekustamo īpašumu Roberta Hirša ielā 1, Rīgā (kadastra Nr. 01000182016), kas sastāv no zemes vienības (kadastra apzīmējums 01000180192) 1,2263 ha platībā, uz kuras atrodas būve (kadastra apzīmējums 01000180192001) un būve (kadastra apzīmējums 01000180192002).

Saskaņā ar ierakstiem Rīgas pilsētas zemesgrāmatas nodalījumā Nr. 100000592763 iesniedzējai 1241/2291 domājamās daļas apmērā un Pillar 23, SIA 1050/2291 domājamo daļu apmērā nostiprinātas īpašuma tiesības uz nekustamo īpašumu bez adreses, Rīgā (kadastra Nr. 01000180223), kas sastāv no zemes vienības (kadastra apzīmējums 01000180194)  2291 m2 platībā. Viss zemesgabals atrodas ielu sarkano līniju teritorijā.

Rīgas pilsētas būvvalde (turpmāk arī – Būvvalde) 12.06.2019. izdeva iesniedzējai būvatļauju Nr. BV-19-509-abv/Z (turpmāk – būvatļauja Nr. 1) objektam “Biroja ēku būvniecība Roberta Hirša ielā 1, Rīgā” ar nosacījumiem būvniecības ieceres realizācijai. 

Būvvaldē 13.05.2020. saņemts būvprojekts biroja ēku jaunbūvei Roberta Hirša ielā 1, Rīgā (reģistrācijas Nr. BV-20-13506-sd; turpmāk – būvprojekts Nr. 1). Izskatot būvprojektu Nr.1, Būvvalde 11.06.2020. veica atzīmi būvatļaujā Nr. 1 par projektēšanas nosacījumu izpildi.

Saskaņā ar būvprojekta Nr. 1 lapu “Ģenerālplāns ar savietotajiem inženiertīkliem, 1. kārta” (GP-02) paredzēta būvniecības ieceres sadalīšana divās atsevišķās kārtās, katrā kārtā izbūvējot biroju ēku ar pazemes autostāvvietu.

Būvvalde 08.07.2020. ir veikusi atzīmi būvatļaujā Nr.1 par būvdarbu uzsākšanas nosacījumu izpildi.

Ņemot vērā iepriekšminēto, Rīgas domes Pilsētas attīstības departaments 16.09.2020. izdeva iesniedzējai maksāšanas paziņojumu Nr. RD003202AJ3368-1 par nodevas pirmā maksājuma samaksu 264 416,67 euro (divi simti sešdesmit četri tūkstoši četri simti sešpadsmit euro un 67 centi) apmērā saistībā ar objektu “Biroja ēkas būvniecības 1. un 2. kārta Roberta Hirša ielā 1, Rīgā”.

Būvvalde 06.03.2019. izdeva iesniedzējai, Pillar 23, SIA un Pillar Development, SIA būvatļauju Nr. BV-19-213-abv/T (turpmāk – būvatļauja Nr.2) objekta “Teritorijas “New Hanza” infrastruktūras 3. kārtas izbūve. Roberta Hirša iela” būvniecībai.

Būvvalde ar 28.10.2020. aktu pieņēma ekspluatācijā objektu “Teritorijas “New Hanza” infrastruktūras 3. kārtas izbūve. Roberta Hirša iela” (turpmāk – akts Nr. 1).

Būvniecības valsts kontroles birojs 29.07.2022. izdeva iesniedzējai aktu (kods 22032630001000) par objekta “Biroju ēkas būvniecība Roberta Hirša ielā 1, Rīgā, 1. kārta” pieņemšanu ekspluatācijā, norādot, ka ekspluatācijā ir pieņemta būve (biroju ēka) ar kadastra apzīmējumu 01000180192002.

Būvniecības valsts kontroles birojs 26.04.2024. izdeva iesniedzējai aktu (kods 24017980001000) par objekta “Biroju ēkas būvniecība Roberta Hirša ielā 1, Rīgā, 2. kārta” pieņemšanu ekspluatācijā, norādot, ka ekspluatācijā ir pieņemta būve (biroju ēka) ar kadastra apzīmējumu 01000180192001.

Atbilstoši Rīgas domes 15.05.2024. saistošo noteikumu Nr. RD-24-267-sn “Par pašvaldības nodevu par pašvaldības infrastruktūras uzturēšanu un attīstību Rīgā” 32. punktam, ja nodevas pirmā maksājuma maksāšanas paziņojums ir izdots pirms noteikumu stāšanās spēkā, nodevas otrā maksājuma summa tiek aprēķināta saskaņā ar saistošajiem noteikumiem, kas bija spēkā nodevas pirmā maksājuma maksāšanas paziņojuma izdošanas brīdī. Ņemot vērā, ka Rīgas domes Pilsētas attīstības departaments izdeva iesniedzējai maksāšanas paziņojumu Nr. RD003202AJ3368-1 par nodevas pirmā maksājuma samaksu 16.09.2020., atlaide nodevas aprēķinā ir aprēķināma saskaņā ar Rīgas domes 19.02.2013. saistošajiem noteikumiem  Nr. 211 “Par pašvaldības nodevu par pašvaldības infrastruktūras uzturēšanu un attītību Rīgā” (tupmāk arī – ​noteikumi Nr. 211).

Saskaņā ar noteikumu  Nr. 211 “Par pašvaldības nodevu par pašvaldības infrastruktūras uzturēšanu un attītību Rīgā” 10. punktu atlaidi nodevas aprēķinā par būvniecības ieceres īstenotāja izbūvētajām pilsētas ielām ārpus sava zemesgabala robežām (turpmāk – Atlaide A) piemēro tikai gadījumos, ja būvniecības ieceres īstenotājs izbūvējis jaunu pilsētas ielu vai veicis pilsētas ielas pārbūvi ar seguma maiņu uz cieto segumu, šīs pilsētas ielas būvniecība noteikta pašvaldības institūcijas tehniskajos noteikumos, kā arī attiecīgā pašvaldības institūcija ir saskaņojusi būvprojektu, kurā paredzēta pilsētas ielas būvniecība vai pārbūve, un izbūvētā iela ir pieņemta ekspluatācijā. Šādos gadījumos atlaides apmēru nosaka atbilstoši šādai formulai: Atlaide A=Lceļam*Iceļiem*BII (kur saskaņā ar noteikumu Nr. 211 5. punktu koeficientu atšifrējums ir šāds: Lceļam – ārpus zemesgabala robežām izbūvētās ielas laukums (m2); Iceļiem – ielas izbūves izmaksas par kvadrātmetru (170,75); BII – būvniecības izmaksu indekss valstī atbilstoši Centrālās statistikas pārvaldes datiem (noteikumu Nr. 211 pieņemšanas brīdī, t. i., 2013. gadā, koeficients ir 1).

Savukārt atbilstoši noteikumu Nr. 211 11. punktam atlaidi nodevas aprēķinā par būvniecības ieceres īstenotāja izbūvēto pilsētas maģistrālo lietus notekūdeņu kanalizācijas kolektoru (Atlaide B) piemēro, ja būvniecības ieceres īstenotājs ir izbūvējis jaunu vai pārbūvējis esošo pilsētas maģistrālo lietus notekūdeņu kanalizācijas kolektoru, šī kolektora būvniecība vai pārbūve ir noteikta pašvaldības institūcijas tehniskajos noteikumos, kā arī attiecīgā pašvaldības institūcija ir saskaņojusi būvprojektu, kurā paredzēta kolektora būvniecība vai pārbūve, un izbūvētais kolektors ir pieņemts ekspluatācijā. 

Saskaņā ar noteikumu Nr. 211 12. punktu šo noteikumu 10. un 11. punktā noteikto atlaižu kopējā summa nedrīkst pārsniegt nodevas kopējo apmēru. 

Saskaņā ar noteikumu Nr. 211 15. punktu šo noteikumu 10. un 11. punktā noteiktās atlaides piemēro, izdodot otrā maksājuma maksāšanas paziņojumu, un atņem no nodevas kopējā maksājuma. Lēmumu par noteikumu Nr. 211 10. un 11. punktā noteikto atlaižu piemērošanu pieņem Rīgas dome. Pilsētas ielas un/vai maģistrālā lietus notekūdeņu kanalizācijas kolektora būvniecība var būt pamats atlaides piemērošanai tikai attiecībā uz to būvniecības ieceri, kuras īstenošanai bija nepieciešama pilsētas ielas un/vai maģistrālā lietus notekūdeņu kanalizācijas kolektora izbūve.  

Saskaņā ar noteikumu Nr. 211 16. punktu šo noteikumu 10. un 11. punktā noteiktās atlaides aprēķina, pamatojoties uz nodevas maksātāja iesniegumu, kuru nodevas maksātājs iesniedz pirms nodevas otrā maksājuma maksāšanas paziņojuma izdošanas (ne vēlāk kā 10 dienas pēc būves pieņemšanas ekspluatācijā). Maksāšanas paziņojuma aprēķinā ņem vērā faktiski izbūvēto un ekspluatācijā pieņemto pilsētas ielu un/vai maģistrālā lietus notekūdeņu kanalizācijas kolektora apjomu. Noteikumu Nr. 211 16. punktā norādītajā iesniegumā nodevas maksātājs norāda faktiski izbūvēto pilsētas ielu un/vai maģistrālā lietus notekūdeņu kanalizācijas kolektora apjomu un pievieno iesniegumam iepriekšminēto informāciju apstiprinošus pierādījumus.

Lai piešķirtu atlaidi nodevas aprēķinā, nepieciešams konstatēt, ka iesniedzējas iesniegumā norādītais prasījums atbilst noteikumos Nr. 211 norādītajiem kritērijiem. Tādēļ Rīgas domei ir jāvērtē iesniedzējas iesniegumā norādītais faktiski izbūvētās un ekspluatācijā pieņemtās pilsētas ielas un maģistrālo lietus notekūdeņu kanalizācijas kolektora apjoms kopsakarā ar iepriekšminēto informāciju apstiprinošiem pierādījumiem. 

Saskaņā ar Rīgas domes Satiksmes departamenta 27.03.2018. tehniskajiem noteikumiem Nr. DS-18-786-nd “Tehniskie noteikumi objekta “Biroja ēku kompleksa jaunbūve Hanzas ielā 14B, Rīgā” projektēšanai” noteikts – piebraukšanu objektam organizēt no Roberta Hirša ielas sarkanajām līnijām, saskaņojot ar šķērsojošā zemesgabala (kadastra Nr. 01000180142) īpašnieku; būvprojekta ietvaros paredzēt Roberta Hirša ielas izbūvi posmā no Skanstes ielas līdz piebrauktuvei objektam atbilstoši “E” kategorijas parametriem, kā arī paredzēt esošās piebrauktuves no Hanzas ielas demontāžu.

No būvprojektā Nr. 1 paredzētajiem risinājumiem var secināt, ka Roberta Hirša iela ir paredzēta iesniedzējas īstenotajai būvniecības iecerei, jo piebrauktuve pie biroja ēkām ir paredzēta no Roberta Hirša ielas. To noteicis arī Rīgas domes Satiksmes departaments izdotajos tehniskajos noteikumos, uzdodot veikt Roberta Hirša ielas izbūvi kā iesniedzējas būvniecības ieceres īstenošanas priekšnosacījumu.

Noteikumu Nr. 211 16. punkts paredz, ka nodevas aprēķinā jāņem vērā faktiski izbūvēto un ekspluatācijā pieņemto pilsētas ielu un maģistrālo lietus notekūdeņu kanalizācijas kolektora apjoms. Tādēļ tas, kā tiks noteikts piemērojamās nodevas atlaides apmērs, ir atkarīgs no faktiskajiem apstākļiem lēmuma pieņemšanas brīdī. Vienlaikus uz lēmuma pieņemšanas brīdi ir pamats aprēķināt atlaidi par jau izbūvēto infrastruktūras apjomu saistībā ar iesniedzējas faktiski izbūvēto objektu, neattiecinot veikto pilsētas infrastruktūras izbūvi uz turpmāko apbūvi. No lietas faktiskajiem apstākļiem izriet, ka izbūvētais Roberta Hirša ielas posms piegul visa nekustamā īpašuma, kurā atrodas biroja ēkas, robežai. Tādēļ šobrīd nav pamata uzskatīt, ka uz iesniedzējas realizējamo būvniecības ieceri attiecas tikai daļa no izbūvētās ielas infrastruktūras, jo no šobrīd lietā minētajiem faktiskajiem apstākļiem konstatējams, ka attiecīgās ielas posms pilnā apmērā, nevis kādā tā daļā, ir nepieciešams tieši iesniedzējas objektam. Tā ka nav pamata apsvērt infrastruktūras izbūves saistību ar vēl kādiem objektiem, kuru īstenošana iespējama nākotnē.

Saskaņā ar Rīgas domes Satiksmes departamenta 01.11.2018. tehniskajiem noteikumiem Nr. DS-18-2497-nd “Tehniskie noteikumi objekta “Roberta Hirša iela, Rīgā” projektēšanai” paredzēts Roberta Hirša ielu izbūvēt atbilsoši “E” kategorijas parametriem.

Saskaņā ar būvprojekta “Teritorijas “New Hanza” infrastruktūras 3. kārtas izbūve. Roberta Hirša iela” (reģistrēts Rīgas pilsētas būvvaldes Klientu apkalpošanas centrā 29.08.2019. ar Nr. BV-19-27189-sd; turpmāk – būvprojekts Nr. 2) skaidrojošo aprakstu projekta mērķis ir izstrādāt ielas būvprojektu, nodrošinot teritorijai piebraukšanas iespējas un nepieciešamās inženierkomunikācijas. Projekta risinājumi paredz ielu un inženierkomunikāciju izbūvi sarkano līniju robežās (atsevišķi pievadi paredzēti ārpus sarkanajām līnijām pa komunikāciju koridoriem). Būvprojekts Nr. 2 saskaņots 07.08.2019. ar Rīgas domes Satiksmes departamentu. 

Tādējādi ir pamats atzīt, ka būvatļaujas Nr. 2 ietvaros iesniedzēja ir veikusi Roberta Hirša ielas izbūvi ārpus sava zemesgabala robežām ielu sarkanajās līnijās, šāda pilsētas ielu būvniecība tika noteikta Rīgas domes Satiksmes departamenta tehniskajos noteikumos, kā arī Rīgas domes Satiksmes departaments ir saskaņojis būvprojektu Nr. 2, kurā paredzēta ielas un kolektora izbūve, un ar aktu Nr. 1 iela un kolektors ir pieņemti ekspluatācijā. 

Tātad Rīgas domei ir pamats lemt par Atlaides A un Atlaides B piešķiršanu nodevas aprēķinā atbilstoši noteikumu Nr. 211 10. un 11. punktam objektam “Biroja ēku būvniecība Roberta Hirša ielā 1, Rīgā” (1. un 2. kārta).

Atbilstoši aktam Nr. 1 ekspluatācijā ir pieņemta Roberta Hirša iela ar kopējo brauktuves platību 1149,50 m2 un ietvju platību 1148,48 m2, kā arī lietusūdens kanalizācijas kolektors 169,92 m kopgarumā. Vienlaikus Rīgas dome norāda, ka atlaide atbilstoši noteikumu Nr. 211 regulējumam netiek piešķirta par ielas izbūves ietvaros ierīkoto zālāju platību un izbūvēto nomales platību, tāpat arī ne par visu ielas lineāro inženiertīklu izbūvi, bet tikai par lietusūdens kanalizācijas kolektoru izbūvi.

Ņemot vērā iepriekšminēto, secināms, ka ir pamats piemērot Atlaidi A par iesniedzējas īstenoto jaunas pilsētas ielas izbūvi ārpus iesniedzējas zemesgabala robežām  2297,98 m2 platībā un Atlaidi B par izbūvēto maģistrālo lietus notekūdeņu kanalizācijas kolektoru 169,92 m kopgarumā.

No noteikumu Nr. 211 12. punkta izriet, ka noteikto atlaižu kopējā summa nedrīkst pārsniegt nodevas kopējo apmēru. Tāpēc, lai noteiktu piešķiramo atlaižu kopējo summu nodevas aprēķinā, vispirms nepieciešams aprēķināt nodevas kopējo apmēru uz objekta ekspluatācijā pieņemšanas brīdi.

Saskaņā ar noteikumu Nr. 211 14.2. apakšpunktu nodevas otro maksājumu aprēķina, ņemot vērā faktisko būves apjomu tās ekspluatācijā pieņemšanas brīdī, un piemēro patēriņa cenu indeksu (PCI) valstī un būvniecības izmaksu indeksu valstī (BII), kas bija spēkā nodevas pirmā maksājuma maksāšanas paziņojuma izdošanas brīdī. Nodevas otrā maksājuma apmēru nosaka, atņemot pirmā maksājuma apmēru no kopējā nodevas apmēra, kas aprēķināts, ņemot vērā faktisko būves apjomu tās ekspluatācijā pieņemšanas brīdī. 

Ir konstatēts, ka nodevas kopējais apmērs objekta ekspluatācijā pieņemšanas brīdī ir 335 873,09 euro (trīs simti trīsdesmit pieci tūkstoši astoņi simti septiņdesmit trīs euro un 9 centi). 

Tādējādi nepieciešams aprēķināt Atlaides A un Atlaides B apmēru nodevas aprēķinā, pamatojoties uz noteikumu Nr. 211 10. un 11. punktā norādīto formulu:

- atlaide nodevas aprēķinā par izbūvētajām pilsētas ielām ārpus sava zemesgabala robežām (Atlaide A) = Lceļam*Iceļiem*BII jeb 2297,98*170,75*1,041=408 467,67; 

- atlaide nodevas aprēķinā par izbūvēto maģistrālo lietus notekūdeņu kanalizācijas kolektoru (Atlaide B) =Lnūk*Inūk*BII jeb 169,92 *9,25*1,041=1636,20;

- atlaižu kopējā summa (Atlaide A+Atlaide B) > nodevas kopējais apmērs jeb                         408 467,67+1636,20=410 103,87>335 873,09. 

Tā kā Atlaide A ir 408 467,67 euro (četri simti astoņi tūkstoši četri simti sešdesmit septiņi euro un 67 centi) un Atlaide B ir 1636,20 (viens tūkstotis seši simti trīsdesmit seši euro un 20 centi), kas kopā ir 410 103,87 euro (četri simti desmit tūkstoši viens simts trīs euro un 87 centi), bet nodevas kopējais apmērs ir 335 873,09 euro (trīs simti trīsdesmit pieci tūkstoši astoņi simti septiņdesmit trīs euro un 9 centi), tad atlaižu kopējā summa ir lielāka nekā nodevas kopējais apmērs. Ņemot vērā, ka atlaižu kopējā summa nedrīkst pārsniegt nodevas kopējo apmēru, Atlaide A un Atlaide B ir proporcionāli samazināmas, lai to kopsumma būtu vienāda ar nodevas kopējo summu. Tādējādi kopējā atlaide nodevas aprēķinā (Atlaide A+Atlaide B) ir 335 873,09 euro (trīs simti trīsdesmit pieci tūkstoši astoņi simti septiņdesmit trīs euro un 9 centi), kas ir vienāda ar nodevas kopējo apmēru.

Saskaņā ar Administratīvā procesa likuma 63. panta pirmās daļas 1. punktu pēc nepieciešamo faktu konstatēšanas un administratīvā procesa dalībnieku uzklausīšanas iestāde nekavējoties izvērtē lietas apstākļus un izdod obligāto administratīvo aktu, ja piemērojamā tiesību norma paredz, ka administratīvais akts jāizdod.

Ņemot vērā lēmumā norādīto un pamatojoties uz Administratīvā procesa likuma 63. panta pirmās daļas 1. punktu, Rīgas domes 15.05.2024. saistošo noteikumu                Nr. RD-24-267-sn “Par pašvaldības nodevu par pašvaldības infrastruktūras uzturēšanu un attīstību Rīgā” 32. punktu, Rīgas domes 19.02.2013. saistošo noteikumu Nr. 211 “Par pašvaldības nodevu par pašvaldības infrastruktūras uzturēšanu un attīstību Rīgā” 10., 11., 12., 15. un 16. punktu, Rīgas dome, balsojot “par” – 50 balsis, “pret” – 0 balsis,
“atturas” – 0 balsis, nolemj:

1. Piešķirt SIA Hanza 14 (reģistrācijas Nr. 40203157541) atlaidi pašvaldības nodevas par pašvaldības infrastruktūras uzturēšanu un attīstību Rīgā aprēķinā par izbūvēto pilsētas ielu ārpus sava zemesgabala robežām un atlaidi par izbūvēto maģistrālo lietus notekūdeņu kanalizācijas kolektoru kopā 335 873,09 euro (trīs simti trīsdesmit pieci tūkstoši astoņi simti septiņdesmit trīs euro un 9 centi) apmērā objektam “Biroju ēkas būvniecība Roberta Hirša ielā 1, Rīgā”.

2. Rīgas valstspilsētas pašvaldības Pilsētas attīstības departaments un Rīgas valstspilsētas pašvaldības Finanšu departaments ir atbildīgi par lēmuma izpildi.

Lēmums stājas spēkā ar tā paziņošanas brīdi. Atbilstoši Paziņošanas likuma 9. panta otrajai daļai dokuments, kas sūtīts pa elektronisko pastu, uzskatāms par paziņotu otrajā darba dienā pēc tā nosūtīšanas.

Saskaņā ar Administratīvā procesa likuma 76. panta otro daļu, 79. panta pirmo daļu, 188. panta otro daļu un 189. pantu lēmumu viena mēneša laikā no tā spēkā stāšanās dienas var apstrīdēt Rīgas domē vai uzreiz pārsūdzēt Administratīvās rajona tiesas Rīgas tiesu namā (Baldones ielā 1A, Rīgā, LV-1007).

